2018. gada 29. maijā Rīkojums Nr. 227

Rīgā (prot. Nr. 26 30. §)

**Par Veselības ministrijas padotībā esošo valsts pārvaldes iestāžu reorganizāciju**

1. Saskaņā ar Valsts pārvaldes iekārtas likuma 15. panta trešās daļas 3. un 4. punktu reorganizēt šādas Veselības ministrijas padotībā esošās valsts pārvaldes iestādes:

1.1. līdz 2018. gada 1. jūlijam – Valsts sporta medicīnas centru, pārveidojot to par veselības ministra pārraudzībā esošu tiešās pārvaldes iestādi – Latvijas Antidopinga biroju;

1.2. līdz 2018. gada 1. septembrim:

1.2.1. Nacionālo veselības dienestu un nodot atsevišķus Nacionālā veselības dienesta valsts pārvaldes uzdevumus šādām valsts pārvaldes iestādēm – Veselības inspekcijai, Slimību profilakses un kontroles centram un Zāļu valsts aģentūrai;

1.2.2. Veselības inspekciju un nodot vienu no Veselības inspekcijas valsts pārvaldes uzdevumiem Nacionālajam veselības dienestam.

2. Valsts sporta medicīnas centra funkciju, tiesību, saistību, finanšu līdzekļu, mantas un lietvedības pārņēmēji ir:

2.1. Latvijas Antidopinga birojs šādā jomā – veikt dopinga kontroles un citus pasākumus saskaņā ar 2005. gada 19. oktobra Starptautisko konvenciju pret dopingu sportā un 1989. gada 16. novembra Eiropas Padomes Antidopinga konvenciju Nr. 135;

2.2. Veselības ministrija šādā jomā – koordinēt sporta medicīnas stratēģijas īstenošanu;

2.3. Slimību profilakses un kontroles centrs šādā jomā – sniegt informatīvo atbalstu valsts pārvaldes institūcijām iedzīvotāju fiziskās veselības aprūpes īstenošanā;

2.4. valsts sabiedrība ar ierobežotu atbildību "Bērnu klīniskā universitātes slimnīca", kam tiek deleģēti šādi valsts pārvaldes uzdevumi:

2.4.1. apkopot un analizēt datus, kas saistīti ar nepilngadīgu sportistu un bērnu ar paaugstinātu fizisku slodzi fizisko attīstību un sagatavotību;

2.4.2. nodrošināt veselības aprūpi un medicīnisko uzraudzību sportistiem un bērniem ar paaugstinātu fizisko slodzi, koordinēt veselības aprūpes un medicīniskās uzraudzības pasākumus un īstenot sporta medicīnas un iedzīvotāju fiziskās veselības aprūpes programmas;

2.4.3. sniegt valsts un pašvaldību iestādēm, kā arī privātpersonām sporta medicīnas, iedzīvotāju fiziskās veselības aprūpes un medicīniskās rehabilitācijas pakalpojumus.

3. Šā rīkojuma 1.2.1. apakšpunktā minētās valsts pārvaldes iestādes ir Nacionālā veselības dienesta tiesību, saistību, finanšu līdzekļu, mantas un lietvedības pārņēmējas šādās jomās:

3.1. Slimību profilakses un kontroles centrs – sagatavot izstrādājamo klīnisko vadlīniju sarakstu, izvērtēt klīniskās vadlīnijas un nodrošināt to ieviešanas metodisko vadību;

3.2. Zāļu valsts aģentūra:

3.2.1. novērtēt ārstniecībā lietojamo zāļu, medicīnisko ierīču un medicīnisko tehnoloģiju izmaksu efektivitāti;

3.2.2. apstiprināt ārstniecībā izmantojamās medicīniskās tehnoloģijas, reģistrēt apstiprinātās medicīniskās tehnoloģijas, veidot un uzturēt apstiprināto medicīnisko tehnoloģiju uzskaites un no valsts budžeta līdzekļiem apmaksājamo medicīnisko tehnoloģiju datubāzi;

3.3. Veselības inspekcija – pieņemt lēmumu par pacientam izmaksājamo atlīdzību no Ārstniecības riska fonda.

4. Šā rīkojuma 1.2.2. apakšpunktā minētais Nacionālais veselības dienests ir Veselības inspekcijas tiesību, saistību, finanšu līdzekļu, mantas un lietvedības pārņēmējs šādā jomā – uzraudzīt noslēgtos līgumus ar ārstniecības iestādēm par valsts apmaksāto veselības aprūpes pakalpojumu sniegšanu.

5. Veselības ministram:

5.1. līdz 2018. gada 30. maijam izveidot reorganizācijas komisiju šā rīkojuma 1.1. apakšpunktā minēto valsts pārvaldes iestāžu reorganizācijai;

5.2. līdz 2018. gada 29. jūnijam izveidot reorganizācijas komisiju šā rīkojuma 1.2. apakšpunktā minēto valsts pārvaldes iestāžu reorganizācijai.

6. Šā rīkojuma 5.1. apakšpunktā minētajai reorganizācijas komisijai veikt iestāžu materiālo un finanšu līdzekļu inventarizāciju, noteikt mantas vērtību un saistību apjomu, kā arī nodrošināt finanšu līdzekļu, mantas, saistību un lietvedības nodošanu valsts pārvaldes iestādēm saskaņā ar šā rīkojuma 2. punktu.

7. Šā rīkojuma 5.2. apakšpunktā minētajai reorganizācijas komisijai veikt iestāžu materiālo un finanšu līdzekļu inventarizāciju, noteikt mantas vērtību un saistību apjomu, kā arī nodrošināt finanšu līdzekļu, mantas, saistību un lietvedības nodošanu valsts pārvaldes iestādēm saskaņā ar šā rīkojuma 3. un 4. punktu.

8. Ar reorganizāciju saistītos izdevumus segt no Valsts sporta medicīnas centram, Nacionālajam veselības dienestam un Veselības inspekcijai piešķirtajiem valsts budžeta līdzekļiem.

9. Veselības ministrijai sagatavot un veselības ministram:

9.1. līdz 2018. gada 1. jūlijam iesniegt noteiktā kārtībā Ministru kabinetā ar šā rīkojuma 1.1. apakšpunktā minēto reorganizāciju saistītos tiesību aktu projektus;

9.2. līdz 2018. gada 1. septembrim iesniegt noteiktā kārtībā Ministru kabinetā ar šā rīkojuma 1.2. apakšpunktā minēto reorganizāciju saistītos tiesību aktu projektus.

Ministru prezidents Māris Kučinskis

Veselības ministre Anda Čakša